b'\n_START_ARTICLE_\nG\xc4\x97lavanden\xc4\x97 hidra\n_START_SECTION_\nApra\xc5\xa1as\n_START_PARAGRAPH_\n\xc5\xa0ios hidros turi nuo 4 iki 12 \xc4\x8diuopikli\xc5\xb3, i\xc5\xa1sid\xc4\x97s\xc4\x8diusi\xc5\xb3 apie burn\xc4\x85._NEWLINE_Maist\xc4\x85 gaudo i\xc5\xa1sk\xc4\x97tusios \xc4\x8diuopiklius ir laukdamos, kol maistas palies juos. Tuomet sugriebia j\xc4\xaf ir pritraukia prie burnos, praryja ir vir\xc5\xa1kina. Nesuvir\xc5\xa1kintas daleles pa\xc5\xa1alina pro t\xc4\x85 pa\xc4\x8di\xc4\x85 burnos ang\xc4\x85._NEWLINE_Kaip ir kitos hidros g\xc4\x97lavanden\xc4\x97s hidros prie substrato tvirtinasi savo \xe2\x80\x9epadu\xe2\x80\x9c, kuris b\xc5\xabna disko pavidalo. Juda \xe2\x80\x9esprind\xc5\xbeiuodama\xe2\x80\x9c\xc2\xa0\xe2\x80\x93 susilenkia, prisitvirtina \xc4\x8diuopikliais prie substrato, tada atpalaiduoja iki tol prisitvirtinus\xc4\xaf prie substrato pad\xc4\x85, daro k\xc5\xablverst\xc4\xaf ir v\xc4\x97l prisitvirtina padu.\n_START_SECTION_\nH. vulgaris kaip modelinis organizmas\n_START_PARAGRAPH_\nH. vulgaris da\xc5\xbenai, kaip ir kitos hidros, naudojamos tyrimuose kaip modeliniai organizmai tiriant morfalaksin\xc4\x99 regeneracij\xc4\x85, kadangi jos gana spar\xc4\x8diai dauginasi, jas lengva auginti. Yra duomen\xc5\xb3, kad jos nesensta, tad yra biologi\xc5\xa1kai nemirtingos, nors tai aptarin\xc4\x97jama.\n_START_SECTION_\nDauginimasis\n_START_PARAGRAPH_\nH. vulgaris dauginasi keliais b\xc5\xabdais\xc2\xa0\xe2\x80\x93 lyti\xc5\xa1kai ir nelyti\xc5\xa1kai (pumpuravimusi bei po su\xc5\xbealojim\xc5\xb3 regeneruodamos i\xc5\xa1 k\xc5\xabno dali\xc5\xb3)._NEWLINE_Kai hidros dauginasi lyti\xc5\xa1kai, j\xc5\xb3 k\xc5\xabnuose susidaro s\xc4\x97klid\xc4\x97s ar kiau\xc5\xa1id\xc4\x97s arba abejos viename individe. I\xc5\xa1 s\xc4\x97klid\xc5\xbei\xc5\xb3 i\xc5\xa1leisti spermatozoidai apvaisina kiau\xc5\xa1id\xc4\x97se susidariusius kiau\xc5\xa1in\xc4\x97lius. Kiau\xc5\xa1in\xc4\x97liai apsitraukia chitininiu dangalu ir laukia kol susidarys tinkamos s\xc4\x85lygos._NEWLINE_Pumpuravimasis vyksta palankiomis s\xc4\x85lygomis, t. y., kai tinkama vandens temperat\xc5\xabra ir pakanka maisto. Miniati\xc5\xabrin\xc4\x97 hidro i\xc5\xa1auga i\xc5\xa1 stambios motinin\xc4\x97s hidros k\xc5\xabno sienel\xc4\x97s. Pakankamai i\xc5\xa1sivys\xc4\x8diusi dukterin\xc4\x97 hidra atsiskiria nuo motinin\xc4\x97s ir toliau jau gyvena savaranki\xc5\xa1kai. \xc5\xa0is hidr\xc5\xb3 dauginimosi b\xc5\xabdas yra da\xc5\xbeniausias, kadangi taip susidaro daugiausia palikuoni\xc5\xb3 ir jis lengviausias._NEWLINE_Tre\xc4\x8diasis b\xc5\xabdas yra daugiau i\xc5\xa1gyvenimo, o ne dauginimosi b\xc5\xabdas. Jei hidra supjaustoma \xc4\xaf kelias dalis, kiekviena pakankamai stambi dalis transformuojasi \xc4\xaf tokio pat dyd\xc5\xbeio atskir\xc4\x85 hidr\xc4\x85. Pana\xc5\xa1iai gali pasidauginti, pvz., j\xc5\xabr\xc5\xb3 \xc5\xbevaig\xc5\xbed\xc4\x97s.'